CDS jún 2018

# Príď kráľovstvo tvoje...

*Ježiš chodil po celej Galilei, učil v ich synagógach, hlásal evanjelium o kráľovstve a uzdravoval každý neduh a každú chorobu medzi ľuďom* [Mt 4, 23]. *Potom chodil po mestách a dedinách, kázal a hlásal evanjelium o Božom kráľovstve* [Lk 8, 1].

Hlásal Božie evanjelium a hovoril: čas sa naplnil, priblížilo sa nebeské kráľovstvo: obráťte sa a verte evanjeliu. Hlavnou témou Ježišovho ohlasovania je evanjelium – radostná zvesť o tom, že **Božie kráľovstvo je blízko**. A ako odpoveď sa od človeka vyžaduje obrátenie a viera.

V histórii Cirkvi bol termín Božie kráľovstvo interpretovaný rôzne:

*Kristologicky* – kráľovstvo ako osoba – Ježiš je Božie kráľovstvo. Kráľovstvo nie je vec ani miesto, ale je to **prítomnosť Boha medzi nami**.

*Idealistická, mystická interpretácia* – **Božie kráľovstvo je v našom vnútri,** v srdci človeka. Môže sa diať čokoľvek, tebe, ak žiješ s Bohom, toto kráľovstvo Božie nemôže byť zo srdca odňaté ani vytrhnuté.

*Ekleziálna* – cirkevná interpretácia – **Božie kráľovstvo je Cirkev – Boží štát** na zemi.

Po vojne, keď ľudia stratili vieru vo svetské inštitúcie, vynorili sa nové interpretácie:

*Eschatologická interpretácia* – neprekáža, že Božie kráľovstvo je maličké, ale rastie, je ako *malé zrniečko* zasiate do zeme. *Ono po čase vzíde* a potom uvidíte, všetko sa zmení!

*Sekulárna interpretácia* – tento svet je rozdelený a náboženstvo k tomu tiež prispieva. Nehovorme už o Cirkvi ani o Ježišovi. A dokonca ani o Bohu nehovorme – lebo, každý má iné meno Boha. Hovorme o *kráľovstve*! Kráľovstvo pokoja, spravodlivosti, záchrany stvorenia, ekológie, lásky... príchod kráľovstva značí, že spoločne sa snažíme o lepší svet...

Táto posledná interpretácia znie celkom pekne, ale to podstatné tú chýba. Z tejto teórie zmizol Boh. Zostal už len človek. Dialóg medzi Bohom a ľuďmi viac nefunguje. V evanjeliu sa nehovorí o kráľovstve budúcnosti alebo o takom, ktoré ešte treba založiť, ale hovorí sa o **vláde Boha (basileia) nad svetom**, ktorá sa novým spôsobom stáva realitou v dejinách. Konkrétne hovoríme o živom Bohu, o tom, že Boh existuje a vstupuje do ľudských dejín. Boh je Bohom a Pánom vesmíru. Z tohto vychádza naše chápanie Božieho kráľovstva.

Je zaujímavé, že v pôvodine evanjelií sa používa pojem „basileia“ – panovanie, vládnutie. Teda nie niečo statické, ale akési dianie, konanie. Ide o skutočnosť v pohybe, ale aj o náš pohľad na svet, o jeho realitu, o jeho dejiny, o čítanie skutočnosti tohto sveta. Ale najmä o naše vnútro. Čo alebo kto nám vládne, ovláda nás? (Obraz Boha – Pána a vládcu sme dostali do vienka pri krste a aj ako znak. Ak ho v sebe budujeme, Božie kráľovstvo je v nás). Ak sa dáme čímkoľvek ovládať – hnevom, sexom, alkoholom, žiarlivosťou... – Božie kráľovstvo v sebe ničíme. Realita dnešného sveta nie je povzbudivá. Akoby sme nežili v slobode ale v stave bezmocnosti voči zlu, ktoré svet ovláda. Napriek tomu nás sv. Písmo uisťuje:

*Je ako horčičné semienko, ako drahocenná perla, ako poklad ukrytý na poli, ako blesk, ako rybárska sieť, ako zlodej... Kráľovstvo, ktoré trpí násilie... A nie je tam alebo onam, ono je tu – „Božie kráľovstvo je medzi vami“ [Lk 17, 21].*

Vychádzajúc z tohto môžeme o Božom kráľovstve naisto tvrdiť, že už existuje (aj medzi nami v reálnom čase) a že neustále akosi prichádza, sprítomňuje sa, zosilnieva, vstupuje do dejín ľudských i osobných. Sám Pán nám ho ponúka a želá si, aby sme ho prijali. Inými slovami: Boh ho už dal, ale neuskutoční sa pre nás bez nás. Pápež František nám v encyklike *Amoris laetitia*, bod 181, odkazuje: „Vskutku každý z nás má osobitnú úlohu pri príprave príchodu Božieho kráľovstva.“ – Božie kráľovstvo sa uskutočňuje práve v tú hodinu, keď Samaritán – a všetci ostatní – sa ujímajú svojich bratov... *Božie kráľovstvo je medzi vami!*

Na základe kristologického obrazu Božieho kráľovstva vnímame, že sám Ježiš je kráľovstvo (možno to chápať aj ako tajomné telo Kristovo, ktoré rastie...) – prosíme teda o jeho príchod, o to aby On mal **prvé miesto v našich životoch**. Kristus stojí pred našimi dvermi a klope. Pustíme ho dnu ?– Ako Pána svojho srdca? Ježiš je Boží Syn, je Bohom a jeho život je naplnením kráľovstva, ktoré sa približuje. Kráľovstvo, v ktorom On vládne, ale nie mocnou rukou v našom zmysle slova, ale kraľuje ako Ukrižovaný Kráľ na Golgote (por. Jánovo evanj.).

Podľa tohto všetkého môžeme povedať, že náš pohľad na svet má byť práve z perspektívy Ježišovej vlády, často neviditeľnej. On vládne, a predsa sa nám zdá, že celý svet je plný nespravodlivosti, utrpenia, zvráteností, ničenia slobody – v takomto svete vládne Ježiš? Objaviť ho prítomného v tomto svete je práve to najťažšie. **Božie kráľovstvo trpí násilie, ale nespôsobuje ho!** Skúsme zamerať náš pohľad práve na túto realitu. Hľadieť na svet ako na svet Ježiša, ako na ten, kde vládne On. Boh vládne v dušiach ľudí, ktorí ho „pustili dovnútra“. – Len v jeho svetle vidíme veci správne. A otvorme mu svoje srdce! Len ten sa naozaj modlí túto prosbu Otčenáša, kto pre ten príchod Božieho kráľovstva aj niečo robí – otvára dvere svojho srdca Ježišovi, svoje oči pre biedu, pre núdzu a pre potreby ľudí okolo seba; svoje srdce odpusteniu a svoje zásoby chudobným... Božie kráľovstvo je vláda Boha na zemi. Hľadajme ho. Objavujme Boha v mladých. Robme si, budujme Božie kráľovstvo (malé nebo, kde je každému dobre) v prostredí, v ktorom žijeme a ktoré milujeme. Pán je spravodlivý, večné a nekonečné nebo chystá tomu, kto sa už tu na zemi snažil pre niekoho vybudovať aspoň malé nebo.

*Na zamyslenie*

* Otváram svoje srdce pre Božie kráľovstvo? Hľadám ho vo svojom svedomí?
* Verím, že má moc urobiť ma svojím občanom – teda svätým?
* Prispievam k jeho budovaniu hľadaním dobra pre blížnych?